《雨中坐大梅山馆得诗三章简卢漘 其一》
清代·姚燮

入冬苦无雨，一雨苦不霁。柴门为空山，尽日有云闭。

我为山中猿，木叶坐深翳。作骚师屈均，愤外得情系。

孤筱邻女窗，娟绿隔烟睇。烟姿女同瘦，窗影不遮髻。

四十吾尚隐，二十女无婿。白屋潦草中，胡然有天帝？

阳煇可烛万，连海雾相蔽。遂使造化灵，郁之入沈滞。

伶俜悲西方，悲来揽吾涕。揉尔钗头兰，断我带间荔。

荔断带不长，蹙蹙往安诣？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。